Diari Oficial de la Generalitat Valenciana


Sumari del DOGV 7223, del 27-02-2014 (2014/1687)

RESOLUCIÓ de 20 de febrer de 2014, del director general de Producció Agrària i Ramaderia, per la qual s'establixen els imports màxims subvencionables per a les operacions que s'acullen a plans de reestructuració i reconversió de vinya, aprovats d'acord amb l'Orde 16/2013, de 29 de novembre, de la Conselleria de Presidència i Agricultura, Pesca, Alimentació i Aigua, per la qual es regula la concessió i gestió de les ajudes a plans de reestructuració i reconversió de vinya de la Comunitat Valenciana, a l'empara del programa de suport al sector vitícola espanyol 2014-2018, i es fixa el termini per a la resolució de les sol·licituds d'execució anual per a l'exercici 2014.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7223

Data del DOGV
:   27-02-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/1687


Data del document
:   20-02-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

RESOLUCIÓ de 20 de febrer de 2014, del director general de Producció Agrària i Ramaderia, per la qual s'establixen els imports màxims subvencionables per a les operacions que s'acullen a plans de reestructuració i reconversió de vinya, aprovats d'acord amb l'Orde 16/2013, de 29 de novembre, de la Conselleria de Presidència i Agricultura, Pesca, Alimentació i Aigua, per la qual es regula la concessió i gestió de les ajudes a plans de reestructuració i reconversió de vinya de la Comunitat Valenciana, a l'empara del programa de suport al sector vitícola espanyol 2014-2018, i es fixa el termini per a la resolució de les sol·licituds d'execució anual per a l'exercici 2014. [2014/1687]  
L'Orde 16/2013, de 29 de novembre, de la Conselleria de Presidència i Agricultura, Pesca, Alimentació i Aigua, dictada en aplicació i desenrotllament del Reial Decret 548/2013, de 19 de juliol, per a l'aplicació de les mesures del programa de suport 2014-2018 al sector vitivinícola espanyol, establix el procediment de concessió i gestió de les ajudes a plans de reestructuració i reconversió de vinya de la Comunitat Valenciana en el mencionat període 2014-2018.  
L'article 5 de la dita orde establix que el càlcul de l'import de l'ajuda es farà d'acord amb el que disposa l'article 32 de l'esmentat Reial Decret 548/2013. A estos efectes, la norma bàsica estatal establix que l'import de l'ajuda serà el 50 % del gasto acreditat en el cas de plans col·lectius i un 15 % inferior per als plans individuals, i determina, així mateix, que les operacions subvencionables seran les indicades en l'annex XII de l'esmentat reial decret, i n'exclou com a operacions subvencionables a la Comunitat Valenciana les d'anivellació del terreny, abancalament, palissada, emparrat o semblants.  
  
En este marc, i a fi de facilitar la verificació de les factures aportades com a justificants de les operacions, convé desglossar l'import total màxim de cada operació, entre l'import de la matèria primera utilitzada i el cost de la mà d'obra necessària per a l'execució de cada operació.  
  
Així mateix, de conformitat amb el que preveu l'article 19.4 de l'Orde 16/2013, de 29 de novembre, en els supòsits que les actuacions d'arrancada, preparació del sòl, desempedregat, plantació, col·locació del protector de plantes jóvens, desbraçat de la vinya, col·locació de l'espatlera i realització del sobreempelt siguen realitzades pels viticultors amb mitjans propis, han d'establir-se uns mòduls màxims per província, si bé en qualsevol cas serà necessària la presentació de les corresponents factures dels materials utilitzats.  
D'altra banda, la disposició addicional tercera de l'Orde 16/2013, de 29 de novembre, va establir un termini de presentació de sol·licituds d'execució anual del pla per a l'exercici 2014, la vigència del qual s'establia fins al dia 31 de gener de 2014, diferenciat del termini establit de forma general per a la resta d'anualitats que s'inclou en l'article 14 de l'esmentada orde. Per això, és procedent, així mateix, determinar el termini específic per a la resolució de les dites sol·licituds per a l'esmentada anualitat.  
Per tant, de conformitat amb el que preveu la disposició addicional primera de l'Orde 16/2013, de 29 de novembre, de la Conselleria de Presidència i Agricultura, Pesca, Alimentació i Aigua, per la qual es regula la concessió i gestió de les ajudes a plans de reestructuració i reconversió de vinya de la Comunitat Valenciana, a l'empara del programa de suport al sector vitícola espanyol 2014-2018, resolc:  
  
  
Primer  
Establir els imports màxims subvencionables únics per al conjunt de la Comunitat Valenciana per a les operacions que s'acullen a plans de reestructuració i reconversió de vinya, que es recullen en l'annex d'esta resolució, segons el que s'ha previst en l'article 19.4 de l'Ordre 16/2013, amb especificació de l'import aplicable a les operacions realitzades pels viticultors a través de mitjans propis.  
  
Segon  
De conformitat amb la disposició addicional tercera de l'Orde 16/2013, que establix el termini de presentació de sol·licituds de plans per al període 2014-2018 i de sol·licituds d'execució per a l'exercici 2014, el termini per a resoldre l'aprovació de les sol·licituds corresponents a l'anualitat 2014 haurà d'efectuar-se abans de l'1 de maig de 2014.  
Esta resolució no posa fi a la via administrativa i contra esta pot interposar-se, en el termini d'un mes a comptar des de l'endemà de la notificació o publicació, un recurs d'alçada davant del secretari autonòmic d'Agricultura, Pesca, Alimentació i Aigua, de conformitat amb el que s'ha disposat en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 20 de febrer de 2014.- El director general de Producció Agrària i Ramaderia: José Miguel Ferrer Arranz.